דני ג'ייקובס

דני ג'ייקובס (באנגלית: Danny Jacobs; נולד ב-7 ביולי 1968) הוא שחקן, מדובב וקומיקאי אמריקאי. הוא החל את קריירת הדיבוב שלו ב-1999 בתפקיד קטן בסרט פיצוץ מלא.

לאחר מכן קיבל את התפקיד של דיבוב דמותו של המלך ג'וליאן (שדובבה במקור על ידי סשה ברון כהן) בסדרה הפינגווינים ממדגסקר (2008–2015), וחזר על תפקידו בספיישל חג המולד מדגסקר שמח (2009), בסרטון הקצר ליום האהבה מדגסקר משוגע (2013) ובסדרה ג'וליאן המלך (2014–2017). כמו כן, הוא חיקה את דמותו של בוראט סגדייב של כהן (וכן הופיע בתפקיד משנה כפיראט עם רטייה) בסרט גדול מהסרטים (2007). מלבד המלך ג'וליאן, עבודות הדיבוב של ג'ייקובס כוללות את דמותו של ראודי רמינגטון בסדרה קיק (2010–2012), את ויקטור זאס במשחקי הווידאו באטמן: ארקהם אסיילום (2009) ובאטמן: ארקהם סיטי (2011), את הסוכן המיוחד פורטר בסרט ליגת הצדק: אבדון (2012), את סנייק/סנייקוויד בסדרה צבי הנינג'ה (2012) (2012), את גריפטר ואת קפטן קור בסרט ליגת הצדק: פרדוקס פלאשפוינט (2013), את בארון מורדו בסדרה ספיידרמן האולטימטיבי (2016) ואת היינריך זמו בסדרה הנוקמים: התאספו (2016).

ג'ייקובס הוא קתולי אדוק ממוצא לבנוני. בילדותו שאף להפוך לשחקן NBA, אך במהלך לימודיו בתיכון בישופ גלאגר בהרפר וודס, מישיגן התעורר בו עניין במשחק לאחר שצפה בחזרות להפקה של סיפור הפרברים. בהמשך השתתף בהפקות בית ספריות של גריז והקוסם. הוא נרשם לאוניברסיטת המדינה של ויין, שם השתתף בתיאטרון קהילתי, ולאחר מכן עבר לאוניברסיטת אריזונה שם למד תיאטרון מוזיקלי. השראה נוספת הגיעה מדודנו שהופיע בהפקה המקורית של עלובי החיים בברודוויי. ג'ייקובס עבר ללוס אנג'לס, שם החל לעסוק בדיבוב פרסומות כעבודה צדדית לצד עבודתו בתיאטרון. הוא התחיל את קריירת הדיבוב שלו כשחקן קולות רקע לצד ג'יימס ארנולד טיילור וטרזה גנזל. ב-13 ביולי 2015 תרם ג'ייקובס לארגון ילדים מנצחים סרטן ובידר ילדים בקולו של המלך ג'וליאן.

 קריירה 
ב-1993 יצר ג'ייקובס את דמותו של צ'יקו פרננדס במחזה הקומי ההבדל העצום מאת ג'ף דניאלס בתיאטרון פרפל רוז. בשנים 1996–1997 זכה בפרסי משחק במישיגן, פלורידה וויסקונסין*על גילום דמותו של אראם במחזה "חיה על הירח" מאת ריצ'רד קלינוסקי. ב-1999 קיבל ג'ייקובס תפקיד דיבוב לא מזוהה כקורט בסרט פיצוץ מלא. כמו כן, שימש כשחקן קולות רקע בסדרה פיוצ'רמה. באותה שנה הופיע בתפקיד משחק חי ראשון בסרט צא מהמילטאון. בשנים 2000–2002 שימש ג'ייקובס כמנהל האמנותי של תיאטראות ג'ם וסנטורי בדטרויט. ג'ייקובס גילם את בוראט סאגדייב והופיע בתפקיד משנה כפיראט עם רטייה בסרט גדול מהסרטים (2007). ג'ייקובס שימש כמחליפו של ברון כהן בדיבוב דמותו של מלך ג'וליאן בסדרה הפינגווינים ממדגסקר, תוך חיקוי קולו של כהן (הוא גם סיפק קולות נוספים בסדרה). ב-2011 זכה בפרסי אמי לבידור בשעות היום על תפקיד זה. ג'ייקובס חזר על תפקידו במדגסקר שמח (2009) ובמדגסקר משוגע (2013). בשנים 2014–2017 חזר לתפקיד בכל הכבוד למלך ג'וליאן. בסרט הפינגווינים ממדגסקר (2014) שוב דיבב את המלך ג'וליאן. הוא גם השתתף בדיבוב פרסומות שונות. בנוסף לעבודות שהובילו לכל הכבוד למלך ג'וליאן, ג'ייקובס דיבב בסדרות אנימציה כמו פיניאס ופרב (שם סיפק קולות נוספים) וצבי הנינג'ה (2012) (שם דיבב את סנייק/סנייקוויד), וכן במשחקי וידאו רבים. הוא ציין כי אנימציה, בדומה לתיאטרון, מאפשרת לשחקנים לגלם מגוון רחב של דמויות. לדבריו, "אני יכול לגלם כל דמות מכל מוצא, בכל גיל, ואפילו מכל מגדר. זה חופש שהמצלמה לא נותנת לך. זה דבר משחרר להפליא." ג'ייקובס זכה להכרה רבה יותר כמלך ג'וליאן מאשר קודמו בתפקיד, ברון כהן. בסרט מדגסקר 3: מקרקסים את אירופה (2012) סיפק ג'ייקובס את קול השירה של המלך ג'וליאן לפסקול. הוא דיבב את דמותו של ג'ורג' וושינגטון בסדרה כוח הטיטאנים.

 קישורים חיצוניים 

 הערות שוליים 

קטגוריה:זוכי פרס אמי לבידור בשעות היום
קטגוריה:אמריקאים ממוצא לבנוני